作者：洪适
词牌/韵律：六州歌头

paragraphs: 严更永，今夕是何年。
玉衡正，钩陈灿，天字起祥烟。
协风应、江海安澜。
重规仍叠矩，圣主乘乾。
尧授舜、盛事光前。
称寿玉卮边。
三年亲祀，一阳回律，八乡承宇，觚陛紫为坛。
仰天颜。
斋居寂，诚心肃，礼容专。
存锺石，约舆卫，五辂不求全。
听金钥、虎旅无眠。
俨千官。
须期显。
相嘉笾。
一人俭德动天渊。
费减大农钱。
神示格，宗祧燕。
人民悦，祉福正绵绵。